CELEX: 52015PC0501
Language: fi
Date: 2015-10-14
Title: Ehdotus NEUVOSTON PÄÄTÖS Euroopan unionin puolesta esitettävästä kannasta Maailman kauppajärjestön palvelukauppaneuvostossa hyväksynnän hakemiseksi vähiten kehittyneisiin maihin sovellettavan palveluita koskevan poikkeusluvan perusteella etuuskohtelulle, joka menee pidemmälle kuin markkinoille pääsy, jonka Euroopan unioni aikoo myöntää yksipuolisesti vähiten kehittyneiden maiden palveluille ja palveluntarjoajille

EUROOPAN KOMISSIO
            Bryssel 14.10.2015
            COM(2015) 501 final
            2015/0240(NLE)
            Ehdotus
            NEUVOSTON PÄÄTÖS
            Euroopan unionin puolesta esitettävästä kannasta Maailman kauppajärjestön palvelukauppaneuvostossa hyväksynnän hakemiseksi vähiten kehittyneisiin maihin sovellettavan palveluita koskevan poikkeusluvan perusteella etuuskohtelulle, joka menee pidemmälle kuin markkinoille pääsy, jonka Euroopan unioni aikoo myöntää yksipuolisesti vähiten kehittyneiden maiden palveluille ja palveluntarjoajille
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Ehdotuksen perustelut ja tavoitteet
            
            
               Ehdotettu neuvoston päätös liittyy WTO:n palveluita koskevaan poikkeuslupaan vähiten kehittyneiden maiden osalta. Palveluita koskeva poikkeuslupa
                  1
                antaa WTO:n jäsenille mahdollisuuden myöntää palveluita koskevia yksipuolisia etuuksia vähiten kehittyneille maille, ja se edellyttää, että palvelukauppaneuvosto (CTS) hyväksyy ilmoitetut etuudet, jotka myönnetään muiden toimenpiteiden kuin palvelukaupan yleissopimuksen (GATS) XVI artiklassa (markkinoille pääsy) kuvattujen toimenpiteiden osalta. 
            
            
               Komissio hyväksyi 23 päivänä heinäkuuta 2015 ehdotuksen neuvoston päätökseksi
                  2
                Euroopan unionin puolesta esitettävästä kannasta Maailman kauppajärjestön palvelukauppaneuvostossa WTO:n jäsenten ilmoittamien etuuksien hyväksymiseen siltä osin kuin on kyse vähiten kehittyneiden maiden muista kuin GATS-sopimuksen XVI artiklassa (markkinoille pääsy) kuvatuista palveluista ja palveluntarjoajista. 
            
            
               Ehdotetussa neuvoston päätöksessä vahvistetaan, että Euroopan unionin kantana palvelukauppaneuvostossa (CTS) on hyväksynnän hakeminen etuuskohtelulle, joka menee pidemmälle kuin markkinoille pääsy, jonka Euroopan unioni aikoo myöntää yksipuolisesti vähiten kehittyneiden maiden palveluille ja palveluntarjoajille. 
            
            
               Vähiten kehittyneille maille myönnettävän suunnitellun kohtelun valmistelu perustuu lähestymistapaan, josta ilmoitettiin WTO:n jäsenille CTS:n korkean tason kokouksessa 5 päivänä helmikuuta 2015, ja WTO:lle 30 päivänä heinäkuuta 2015 ilmaistuun aikomukseen tehdä ilmoitus.
            
            
               Johdonmukaisuus suhteessa tällä politiikan alalla voimassa oleviin säännöksiin ja muuhun unionin politiikkaan
            
            
               Balilla 3–6 päivänä joulukuuta 2013 järjestetyssä WTO:n yhdeksännessä ministerikokouksessa Euroopan unioni yhtyi konsensukseen, joka koski päätöksen hyväksymistä palveluja koskevan poikkeusluvan käyttöönotosta vähiten kehittyneiden maiden osalta
                  3
               . EU on sitoutunut saamaan aikaan Nairobissa joulukuussa 2015 pidettävässä WTO:n kymmenennessä ministerikokouksessa onnistuneen lopputuloksen ja edistämään määrätietoisesti Dohan kehityskierroksen kauppaneuvotteluja sekä panemaan täytäntöön Balin kokouksen lopputuloksena syntyneen paketin, mukaan luettuna vähiten kehittyneitä maita koskevat osa-alueet. Ehdotettu neuvoston päätös on osa Balin täytäntöönpanoprosessia. 
            
            
               Poikkeusluvalla myönnettävillä etuuksilla tuetaan vähiten kehittyneiden maiden talouden kehitystä ja myötävaikutetaan perussopimuksen niiden tavoitteiden saavuttamiseen, joiden mukaan unioni edistää maailmankaupan sopusointuista kehitystä ja määrittelee ja toteuttaa yhteistä politiikkaa, jolla edistetään kehitysmaiden kestävää kehitystä.
                  4
                Ehdotetulla ilmoituksella edistetään myös Dohan kehitysohjelman puitteissa käytävien palveluja käsittelevien neuvottelujen osan päätökseen saamista.
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               Oikeusperusta
            
            
               
                  Ehdotetun neuvoston päätöksen oikeusperustana ovat Euroopan unionin toiminnasta tehdyn sopimuksen (SEUT) 91 ja 100 artikla sekä 207 artiklan 4 kohdan ensimmäinen alakohta yhdessä 218 artiklan 9 kohdan kanssa. 
               
            
            
               SEUT-sopimuksen 218 artiklan 9 kohdassa määrätään, että kun kansainvälisellä sopimuksella perustetun elimen on annettava säädöksiä, joilla on oikeusvaikutuksia, neuvosto tekee päätöksen tässä elimessä hyväksyttävän säädöksen osalta unionin puolesta esitettävien kantojen vahvistamisesta komission tai unionin ulkoasioiden ja turvallisuuspolitiikan korkean edustajan ehdotuksesta. Ilmoituksella etuuksista, jotka unioni aikoo myöntää vähiten kehittyneille maille, ei ole oikeudellisia vaikutuksia, mutta siihen sisältyy sitoumuksia, jotka menevät pidemmälle kuin markkinoille pääsy ja jotka edellyttävät hyväksyntää CTS:ssä, minkä vuoksi 218 artiklan 9 kohdan mukainen päätös on asianmukainen. Suunnitellut etuudet liittyvät palvelujen kauppaa koskevan yleissopimuksen mukaisiin velvoitteisiin ja saattavat koskea kaikkia palvelualoja, myös kuljetuspalveluja. Sen vuoksi ehdotettu päätös kuuluu SEUT-sopimuksen 91 artiklan, 100 artiklan ja 207 artiklan 4 kohdan ensimmäisen alakohdan soveltamisalaan. 
            
            
               3.TALOUSARVIOVAIKUTUKSET
            
            
               
                  Ehdotuksella ei ole vaikutuksia talousarvioon.
               
            
            
               2015/0240 (NLE)
            
            
               Ehdotus
            
            
               NEUVOSTON PÄÄTÖS
            
         
         
            
               Euroopan unionin puolesta esitettävästä kannasta Maailman kauppajärjestön palvelukauppaneuvostossa hyväksynnän hakemiseksi vähiten kehittyneisiin maihin sovellettavan palveluita koskevan poikkeusluvan perusteella etuuskohtelulle, joka menee pidemmälle kuin markkinoille pääsy, jonka Euroopan unioni aikoo myöntää yksipuolisesti vähiten kehittyneiden maiden palveluille ja palveluntarjoajille
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan ja 100 artiklan sekä 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa, 
            
            
               ottaa huomioon Euroopan komission ehdotuksen 
            
            
               sekä katsoo seuraavaa:
            
            
               (1)Maailman kauppajärjestön (WTO) perustamisesta tehdyn Marrakeshin sopimuksen IX artiklassa vahvistetaan menettelyt mainitun sopimuksen liitteissä 1A, 1B ja 1C sekä näiden liitteissä olevia monenkeskisiä sopimuksia koskevien poikkeuslupien myöntämiseksi.
            
            
               (2)On pyydetty poikkeuslupaa, jotta WTO:n jäsenet voisivat myöntää etuuskohtelun vähiten kehittyneiden maiden jäsenten palveluille ja palveluntarjoajille myöntämättä samaa kohtelua kaikkien muiden WTO:n jäsenten vastaaville palveluille ja palveluntarjoajille, jolloin poikettaisiin palvelukaupan yleissopimuksen (GATS) II artiklan 1 kohdan mukaisesta velvoitteesta. Neuvosto hyväksyi unionin kannan poikkeusluvan puoltamisesta 14 päivänä joulukuuta 2011 annetulla neuvoston päätöksellä (2012/8/EU).
            
            
               (3)Joulukuun 17 päivänä 2011 tehdyn WTO:n ministerineuvoston päätöksen, jolla annetaan WTO:n jäsenille lupa myöntää tällainen etuuskohtelu vähiten kehittyneiden maiden jäsenten palveluille ja palveluntarjoajille 15 vuoden ajaksi, 1 ja 2 kohdassa todetaan, että i) tällaisen poikkeusluvan mukaisen etuuskohtelun myöntävien jäsenten on toimitettava ilmoitus palvelukauppaneuvostolle (CTS) ja ii) muiden toimenpiteiden kuin palvelukaupan yleissopimuksen (GATS) XVI artiklassa (markkinoille pääsy) kuvattujen toimenpiteiden soveltamiseen kohdistuva etuuskohtelu edellyttää CTS:n menettelyjensä mukaisesti antamaa hyväksyntää. CTS:n hyväksyntää koskeva vaatimus näiden toimenpiteiden osalta vahvistettiin 7 päivänä joulukuuta 2013 tehdyn WTO:n ministerineuvoston päätöksen 1.3 kohdassa. 
            
            
               (4)Unionin kanta etuuksien hyväksymiseen siltä osin kuin on kyse muiden WTO:n jäsenten vähiten kehittyneiden maiden muille kuin GATS-sopimuksen XVI artiklassa kuvatuille palveluille ja palveluntarjoajille myöntämistä etuuksista vahvistettiin [] 2015 annetulla neuvoston päätöksellä.
            
            
               (5)Sen lisäksi, että hyväksytään muiden WTO:n jäsenten myöntämät etuudet, on Euroopan unionin kehitystavoitteiden mukaista ja Dohan kehitysohjelman puitteissa käytävien palveluja käsittelevien neuvottelujen osan loppuun saattamisen kannalta suotuisaa, että Euroopan unioni hakee hyväksyntää etuuskohtelulle, joka menee pidemmälle kuin markkinoille pääsy, jonka se aikoo myöntää vähiten kehittyneiden maiden palveluille ja palveluntarjoajille, ottaen erityisesti huomioon myönnettävät etuudet, jotka koskevat luonnollisten henkilöiden tilapäistä oleskelua palvelujen tarjoamista varten, jotta luodaan kannustimia kansainvälisen oikeuden mukaisten takaisinottovelvoitteiden noudattamiseksi sekä voimassa olevien takaisinottosopimusten täytäntöönpanemiseksi ja uusien tekemiseksi edellyttäen, että vähiten kehittyneiden maiden jäsenet toimivat Euroopan unionin kanssa yhteistyössä muuttoliikkeen hallinnassa,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Euroopan unioni hakee hyväksyntää Maailman kauppajärjestön palvelukauppaneuvostossa etuuskohtelulle, jonka unioni aikoo myöntää vähiten kehittyneiden maiden palveluille ja palveluntarjoajille, ja etenkin etuuksille, jotka menevät pidemmälle kuin markkinoille pääsy tämän päätöksen lisäyksen mukaisesti sekä 17 päivänä joulukuuta 2011 (WT/L/847) ja 7 päivänä joulukuuta 2013 (WT/L/918) tehtyjen WTO:n ministerineuvoston päätösten mukaisesti. 
            
            
               Tämän kannan esittää Euroopan komissio.
            
            
               2 artikla
            
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Poikkeusluvilla tarkoitetaan WTO:n yleisneuvoston ja ministerikokouksen myöntämiä lupia poiketa väliaikaisesti tietyistä WTO:n velvoitteista, joita olisi muutoin sovellettava.
               
               
                  
                     (2)
                  COM(2015) 356.
               
               
                  
                     (3)
                  WT/L/918.
               
               
                  
                     (4)
                  SEUT-sopimuksen 205 ja 206 artikla sekä SEU-sopimuksen 21 artikla.